ອີຣ່ານກໍານົດ ການໂອ້ລົມກັນ ເລື້ອງນີວເຄຍ ໃສ່ເດືອນໜ້າ
ອີຣ່ານກ່າວວ່າ ການໂອ້ລົມສົນທະນາກັນ ເລື້ອງນີວເຄລຍຂອງຕົນ ຈະມີຂຶ້ນໃນວັນທີ 13 ເມສາ ເດືອນໜ້ານີ້.
ລັດຖະມົນຕີຕ່າງປະເທດອີຣ່ານກ່າວວ່າ ທ່ານຄາດວ່າການໂອ້ລົມສົນທະນາກັນຮອບໃໝ່ກັບພວກປະເທດມະຫາອໍານາດຂອງໂລກກ່ຽວກັບໂຄງການນີວເຄລຍຂອງອີຣ່ານ ຈະເລີ້ມຂຶ້ນໃນວັນທີ 13 ເມສາຕໍ່ໜ້ານີ້ ແຕ່ວ່າຍັງບໍ່ທັນໄດ້ກໍານົດສະຖານທີ່ພົບປະກັນເທື່ອ ທ່ານ Ali Akbar Salehi ກ່າວຕໍ່ສື່ມວນຊົນຂອງລັດ ໃນວັນພຸດມື້ນີ້ວ່າ ຈະມີການກໍານົດສະຖານທີ່ໃນອີກບໍ່ເທົ່າມື້ຂ້າງໜ້ານີ້ສໍາລັບການພົບປະກັບ 5 ປະເທດສະມາຊິກຖາວອນຂອງສະພາຄວາມໝັ້ນຄົງສະຫະປະຊາຊາດທີ່ປະກອບດ້ວຍສະຫະລັດ ຈີນ ຣັດເຊຍ ອັງກິດແລະຝຣັ່ງ ບວກກັບເຢຍຣະມັນ ການໃຫ້ຄວາມເຫັນດັ່ງກ່າວຂອງລັດຖະມົນຕີຕ່າງປະເທດອີຣ່ານມີຂຶ້ນໃນຂະນະທ່ານໃຫ້ການ ຕ້ອນຮັບນາຍົກລັດຖະມົນຕີເຕີກີທ່ານ Recep Tayyip Erdogan ທີ່ເດີນທາງໄປຍັງກຸງ ເຕຫະຣ່ານເພື່ອທໍາການພົບປະກັບປະທານາທິບໍດີ Mahmoud Ahmadinejad ແຫ່ງ ອີຣ່ານແລະບັນດາເຈົ້າໜ້າທີ່ອື່ນໆ ເພື່ອໂອ້ລົມສົນທະນາກັນເລື້ອງນີວເຄລຍຂອງອີຣ່ານ ນັ້ນ ໂຄສົກຂອງທ່ານນາງ Catherine Ashton ຫົວໜ້າວາງນະໂຍບາຍຂອງສະຫະພາບຢູ ໂຣບກ່າວວ່າ ຍັງບໍ່ທັນມີຂໍ້ຕົກລົງກັນເລື້ອງເວລາຫຼື ສະຖານທີ່ສໍາລັບການເຈລະຈາກັນ ຮອບໃໝ່ເທື່ອ ອີຣ່ານຢາກທໍາການພົບປະກັບ 6 ປະເທດມະຫາອໍານາດໃນເດືອນໜ້າທີ່ກຸງອິສຕັງບູລ ນະຄອນຫຼວງຂອງເຕີກີ ບ່ອນທີ່ການພົບປະເຈລະຈາກັນຮອບກ່ອນພັງທະລາຍລົງໃນ ເດືອນມັງກອນປີ 2011 ນັ້ນ